CELEX: C2007/042/70
Language: el
Date: 2007-02-24 00:00:00
Title: Υπόθεση T-410/06: Προσφυγή της 21ης Δεκεμβρίου 2006 — Foshan City Nanhai Golden Step Industrial κατά Συμβουλίου

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/40
            
         Προσφυγή της 21ης Δεκεμβρίου 2006 — Foshan City Nanhai Golden Step Industrial κατά Συμβουλίου
   (Υπόθεση T-410/06)
   (2007/C 42/70)
   Γλώσσα διαδικασίας: η αγγλική
   Διάδικοι
   
      Προσφεύγουσα: Foshan City Nanhai Golden Step Industrial Co. Ltd (Χονγκ Κονγκ, Κίνα) (εκπρόσωποι: I. MacVay, solicitor, R. Thompson, QC και K. Beal, barrister)
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον κανονισμό (ΕΚ) 1472/2006 του Συμβουλίου καθόσον εφαρμόζεται στην προσφεύγουσα·
            
         
               —
            
            
               να καταδικάσει το Συμβούλιο στα δικαστικά έξοδα της προσφεύγουσας.
            
         Λόγοι ακυρώσεως και κύρια επιχειρήματα
   Με την υπό κρίση προσφυγή, η προσφεύγουσα ζητεί την ακύρωση, σύμφωνα με το άρθρο 230 ΕΚ, του προσβαλλόμενου κανονισμού καθ' ό μέτρο επιβάλλει οριστικούς δασμούς αντιντάμπινγκ στις εξαγωγές της προς την Ευρωπαϊκή Ένωση.
   Προς στήριξη των αιτημάτων της, η προσφεύγουσα προβάλλει τέσσερις λόγους ακυρώσεως:
   
               —
            
            
               Η προσφεύγουσα ισχυρίζεται ότι ο εκ μέρους της Επιτροπής υπολογισμός του περιθωρίου κέρδους που πρέπει να χρησιμοποιηθεί για την κατασκευασμένη αξία της κανονικής αξίας της προσφεύγουσας πάσχει λόγω πρόδηλης πλάνης ή/και προσβάλλει τα δικαιώματα άμυνάς της.
            
         
               —
            
            
               Περαιτέρω, η προσφεύγουσα προβάλλει ότι η Επιτροπή δεν τήρησε, όπως υποστηρίζεται, τις προϋποθέσεις του άρθρου 3 του βασικού κανονισμού ή/και υπέπεσε σε πρόδηλη πλάνη εκτιμήσεως ως εκ του ότι δεν έλαβε υπόψη κρίσιμες πληροφορίες όσον αφορά τη διάρθρωση της αγοράς και, ιδίως, τον σημαντικό ρόλο που διαδραματίζουν οι ανεξάρτητοι διαμεσολαβητές ως προς τον εφοδιασμό σε προϊόντα που κατασκευάζει η προσφεύγουσα.
            
         
               —
            
            
               Κατά την προσφεύγουσα, η Επιτροπή παραβίασε, περαιτέρω, το άρθρο 20 του βασικού κανονισμού ή/και διέπραξε παράβαση ουσιώδους τύπου ή/και προσέβαλε τα δικαιώματα άμυνάς της ως εκ του ότι δεν αποκάλυψε προσηκόντως τη ριζική μεταβολή των οριστικών μέτρων που πρότεινε η Επιτροπή μεταξύ της 7ης Ιουλίου 2006 και της 28ης Ιουλίου 2006.
            
         
               —
            
            
               Τέλος, η προσφεύγουσα ισχυρίζεται ότι ο προσβαλλόμενος κανονισμός πάσχει, περαιτέρω, λόγω πρόδηλης πλάνης εκτιμήσεως όσον αφορά την έκταση και τη διάρκεια της ζημίας που ελήφθη υπόψη προκειμένου να δικαιολογηθεί ο προσδιορισμός της υλικής ζημίας και η επιβολή δασμών στην προσφεύγουσα.